Enigste kind – wanopvattings, voor- en nadele - Jou Gesin | Solidariteit WêreldJou Gesin | Solidariteit Wêreld
Tuis › Artikels › Enigste kind – wanopvattings, voor- en nadele
Enigste kind – wanopvattings, voor- en nadele
Mense se eerste reaksie wanneer hulle besef ʼn kind het nie sibbe nie, is dikwels: ‘O, bedorwe brokkie’. Dis nie noodwendig waar nie. Net so bestaan daar ook ander wanopvattings oor alleenkinders. Hoewel sekere voordele daaraan verbonde is om ʼn enigste kind te wees, het dit ook nadele. Ons kyk na ʼn paar wanopvattings oor enigste kinders, asook die voor-en nadele om ʼn enigste kind te wees.
Wanopvattings oor enigste kinders
Enigste kinders is nie noodwendig selfsugtig nie, want ouers kan steeds hul kind leer om mededeelsaam te wees.
Hulle het nie noodwendig ’n hoër IK nie en is ook nie noodwendig meer kreatief nie.
Hulle is nie noodwendig bedorwe brokkies nie – dit hang af van hoe die ouers die kind se gedrag vorm en dissipline toepas.
Enigste kinders is nie noodwendig meer sosiaal of antisosiaal, of groter introverte of ekstroverte as kinders met sibbe nie. Dit word deur die kind se persoonlikheid bepaal.
Enigste kinders het nie noodwendig meer selfvertroue nie en presteer ook nie noodwendig akademies beter as kinders met sibbe nie.
Voordele wat enigste kinders geniet
Onafhanklik: Hulle kan nogal onafhanklik wees, mits ouers hulle nie, omdat dit hul enigste kind is, oorbeskerm nie.
Mededeelsaamheid: Hulle het nooit nodig om dinge soos speelgoed met sibbe te deel nie.
Onverdeelde aandag: Alle ouers wil hul kinders koester en vir hulle net die beste gee. Dis makliker om jou onverdeelde aandag aan net een kind te skenk en jou tyd, energie en hulpbronne op net een kind te fokus.
Geen onderonsies: Hulle word nooit blootgestel aan ’n eindelose gestryery met sibbe nie. Baie onderonsies tussen sibbe spruit voort uit die strewe na selfhandhawing. Alleenkinders ervaar nie die druk van sodanige mededinging nie. Hulle hoef nie te baklei vir aandag en vir dinge wat hulle met hul sibbe moet deel nie.
Gehaltetyd met ouers: Enigste kinders bestee meer tyd in die geselskap van hul ouers en sodoende word stewiger bande gesmee.
Minder finansiële druk: Ouers hoef nie hul finansiële hulpbronne tussen meer as een kind te verdeel nie. Met stygende lewenskoste kan ouers alles tot voordeel van hul enigste kind aanwend.
Erflatings: Enigste kinders is gewoonlik hul ouers se enigste erfgename.
Nadele van ’n enigste kind wees
Word alleen groot: Hoewel dit ’n subjektiewe siening is, is dit dikwels vir jonger kinders ’n geval van hoe meer hoe vroliker. Sibbe het meer geleentheid om met mekaar te interreageer. Die moontlikheid bestaan dat enigste kinders eensaam kan raak, maar maats en ook niggies en nefies kan vir hierdie leemte kompenseer. Dit lei nie noodwendig daartoe dat hulle sosiale vlinders word nie. Dit kan natuurlik tot gevolg hê dat hulle tevrede is met hul eie geselskap en selfs verkies om soms tyd op hul eie deur te bring.
Konflikhantering: Omdat selfhandhawing nie nodig is nie weet hulle dikwels nie hoe om konflik buite gesinsverband, soos byvoorbeeld met maats, te hanteer nie.
Druk van ouers: Die onverdeelde aandag en fokus kan aanleiding daartoe gee dat ouers hoër verwagtinge van hul kind koester om te presteer. Die druk van die ouers veroorsaak spanning by die kind omdat hy/sy aan sodanige verwagtings wil voldoen.
Alleenverantwoordelikheid: Enigste kinders moet alleen help met huistake wanneer hul nog in die huis is. Namate kinders ouer word, smee hulle sterker en ondersteunende bande met hul sibbe. Die verlening van hulp en ondersteuning rus dus nie slegs op die ouers se skouers nie. Die omgekeerde is ook waar – wanneer ouers ondersteuning nodig het, is alleenkinders self verantwoordelik daarvoor om sodanige ondersteuning te voorsien.
Of ’n kind nou alleen of saam met sibbe grootword, die pad na sukses en welstand word deur die kind self en die manier waarop ouers die kind grootmaak, bepaal.
Parent Circle. https://www.parentcircle.com/article/advantages-and-disadvantages-of-being-an-only-child/